又口占和林奇卿府教春日即事
作者：蘇泂
朝代：宋

paragraphs: 門前車馬無行迹，堂上真重戴憑席。
東風吹水綠芹香，課試公勤榜新拆。
研經未羨陸德明，侯喜况有能詩聲。
朝廷更化要三傑，聘幣應先魯兩生。
休言三仕有三已，時節因緣還在是。
滿園桃李競紛華，未害疎梅粲寒蘂。
皇天著意生孔顔，一匙蔬飯宜加餐。
渺然人物望公等，解后試挽唐虞還。